吳傳朋遊絲書
作者：王之望
朝代：宋

paragraphs: 鳥迹既茫昧，文字幾變更。
達者擅所長，各就一世名。
衆體森大備，造化無留情。
獨此遊絲法，千古祕未呈。
右軍露消息，筆墨無成形。
偉哉延陵老，三紀常研精。
絕藝本天得，非假學力成。
應手快揮灑，援毫謝經營。
奮迅風雨疾，飄浮鬼神驚。
風狂蛛網轉，春老蠶咽明。
直如朱弦急，曲若卷髮縈。
飛梭遞往復，折藕分縱橫。
獨繭繰不斷，風鳶騰更輕。
希微破餘地，妙絕無容聲。
飛白笑冗長，堆墨慚彭亨。
可憐太纖瘦，不受鎸瑶瓊。
咨爾百代後，若爲求典刑。